O‘zbekiston Prezidenti rasmiy tashrif bilan Tojikistonga boradi

08.06.2021
O‘zbekiston Respublikasi Prezidenti Shavkat Mirziyoyev Tojikiston Respublikasi Prezidenti Emomali Rahmonning taklifiga binoan 10-11-iyun kunlari rasmiy tashrif bilan ushbu mamlakatda boʻladi.
Tashrif dasturida Dushanbe shahrida ikki tomonlama tadbirlar – rasmiy kutib olish marosimi, tor doiradagi va kengaytirilgan tarkibdagi muzokaralar, ijtimoiy ob’ektlar ochilishi va ikki tomonlama hujjatlar imzolanishiga bagʻishlangan onlayn marosimlar oʻtkazilishi koʻzda tutilgan.
O‘zbekiston va Tojikiston oʻrtasidagi doʻstlik, yaxshi qoʻshnichilik va strategik sheriklik munosabatlarini yanada mustahkamlashning dolzarb masalalarini muhokama qilish rejalashtirilgan. Koʻp qirrali sheriklikning yangi “oʻsish nuqtalari”ni belgilash hamda uzoq muddatli istiqbolga moʻljallangan amaliy hamkorlikni rivojlantirish boʻyicha aniq loyihalarni ilgari surishga alohida e’tibor qaratiladi. Prezidentlar xalqaro siyosat va mintaqaviy kun tartibi yuzasidan ham fikr almashadilar.
Bundan tashqari, davlat rahbarlari Tojikiston poytaxtida qoʻshma madaniy tadbirlarda ishtirok etadilar, Soʻgʻd viloyatida jamoatchilik vakillari bilan uchrashuv oʻtkazib, qator sanoat ob’ektlari bilan tanishadilar.
Tadbirlar yakunida O‘zbekiston bilan Tojikiston oʻrtasidagi oʻzaro manfaatli hamkorlikning muhim sohalarini qamrab olgan 30 dan ziyod hujjatlar imzolanishi rejalashtirilgan.
Keyingi yillarda O‘zbekiston-Tojikiston munosabatlari sifat jihatidan yangi bosqichga – strategik sheriklik darajasiga koʻtarilgani, aniq amaliy mazmun bilan boyiganini alohida ta’kidlash joiz.
Davlat rahbarlarining tashabbusi bilan va qat’iy siyosiy irodasi tufayli ikki birodar mamlakat va xalq oʻrtasidagi aloqalarni rivojlantirishning dolzarb masalalari hal etildi.
O‘zaro savdo hajmi bir necha barobar ortib, oʻtgan yili 500 million dollardan oshdi, 200 dan ortiq qoʻshma korxona tashkil etildi. Gumanitar sohada faol almashinuvlar, hududlar oʻrtasida samarali aloqalar amalga oshirilmoqda.
Pandemiya bilan bogʻliq murakkab sharoitda O‘zbekiston va Tojikiston koronavirus oqibatlarini yengib oʻtishda oʻzaro birdamlik koʻrsatib, bir-biriga yelkadosh boʻldi.
Boʻlajak sammitga tayyorgarlik doirasida ikki mamlakat Bosh vazirlari rahbarlik qilayotgan Hukumatlararo komissiyaning yigʻilishi, ilmiy-amaliy konferensiya, O‘zbekiston kinosi kunlari va boshqa tadbirlar boʻlib oʻtdi. Tashrif arafasida birinchi Hududlararo forum va Ishbilarmonlar kengashining uchrashuvi oʻtkaziladi.